b'\n_START_ARTICLE_\nPierre Curie\n_START_SECTION_\n\xc5\xbdivljenje in delo\n_START_PARAGRAPH_\nV letu 1880 je Pierre Curie z bratom Jaquesom odkril, da se ob stiskanju kristalov pojavi elektri\xc4\x8dna napetost, kar je danes znano kot pojav piezoelektri\xc4\x8dnosti. Uspelo mu je prikazati tudi nasprotni pojav, namre\xc4\x8d da se kristali pod elektri\xc4\x8dno napetostjo deformirajo._NEWLINE_Za doktorsko disertacijo si je izbral \xc5\xa1tudij magnetnih pojavov, \xc5\xa1e posebej feromagnetizma, paramagnetizma in diamagnetizma. V okviru doktorskega \xc5\xa1tudija je raziskal odvisnost magnetizacije paramagnetov od temperature, ki je danes znana kot Curiejev zakon, konstanta v ena\xc4\x8dbi, ki je odvisna od snovi pa kot Curiejeva konstanta. Pri raziskovanju feromagnetizma je odkril, da pri feromagnetih na dovolj visoki temperaturi (Curiejeva temperatura) pride do faznega prehoda, kjer se izgubi urejenost, zna\xc4\x8dilna za feromagnetno stanje. Snov nad to temperaturo postane paramagnetna._NEWLINE_V kasnej\xc5\xa1ih letih se je skupaj s svojo \xc5\xbeeno Mario Sk\xc5\x82odowsko-Curie posvetil raziskovanju pojava radioaktivnosti. Bila sta prva, ki jima je uspelo izolirati elementa polonij in radij. S \xc5\xa1tudijo radioaktivnega sevanja v magnetnem polju je odkril sevanje delcev alfa, beta in gama._NEWLINE_Leta 1903 je skupaj z \xc5\xbeeno prejel Nobelovo nagrado za fiziko\xc2\xa0\xc2\xbbza izredno vlo\xc5\xbeeno delo v skupne raziskave o sevanju, ki ga je odkril profesor Henri Becquerel\xc2\xab.'